སྡེ་རོང་ཚེ་རིང་དོན་གྲུབ།ཁམས་ཀྱི་མི་ཉག་ནི་མི་ཉག་རྒྱལ་རབས་ཀྱི་རྗེས་ཀྱི་མི་རྒྱུད་ཅིག་ཡིན་ཚུལ་བཤད་པ་དེ་ནི་གཙོ་བོ་ཤར་ཕྱོགས་ཀྱི་མི་ཉག་ལ་ཞིབ་འཇུག་ཏུ་རློམ་པ་འགའ་རེ་དང་རྒྱལ་ནང་གི་རྒྱ་རིགས་ཆེད་མཁས་དུ་རློམ་པ་འགས་ཁམས་ལ་མི་ཉག་ཟེར་བ་ཡོད་ཚུལ་མ་ཤེས་ཏེ་མི་ཉག་གི་ཆེས་སྔ་བའི་རྒྱལ་ས་ནི་ནུབ་ཕྱོགས་སུ་ཡོད་པ་ལས་ཁམས་ཕྱོགས་སུ་མེད་པས་ཁམས་ཀྱི་མི་ཉག་ཟེར་བ་ཞིག་ཡོད་ན་དེ་སྤྱི་ལོ༡༢༢༧ལོའི་ཧོར་ཇིང་གིར་རྒྱལ་པོས་མི་ཉག་རྒྱལ་རབས་བརླགས་སྐབས་ཁམས་ཕྱོགས་སུ་བྲོས་ཡོང་བའི་མི་ཉག་རྒྱལ་ཁབ་ཀྱི་མི་རྒྱུད་ཚོ་བ་ཞིག་ཡིན་པར་འདོད་པ་དེ་རེད།འདོད་ཚུལ་དེ་ནི་བོད་ཀྱི་ལོ་རྒྱུས་དང་ལོ་རྒྱུས་རིག་པའི་ངོས་ནས་བལྟས་ན་ཡང་དག་པ་ཞིག་གཏན་ནས་མ་ཡིན་པ་རེད།མི་ཉག་ཅེས་པ་ནི་གཞི་རྒྱ་ཧ་ཅང་ཆེ་བའི་སྟོབས་ལྡན་རྒྱལ་ཁབ་ཅིག་ཡིན་ལ།དེ་ལ་དབྱེ་ན་སྔོན་གྱི་མི་ཉག་དང་རྗེས་ཀྱི་མི་ཉག་གཉིས་འདུགསྔོན་གྱི་མི་ཉག་གི་རྒྱལ་ཁབ་དབུ་བརྙེས་པའི་དུས་ཚོད་ནི་སྤྱི་ལོ་སྔོན་གྱི༤༩༤༧སྔ་ཕྱི་ཞིག་ལ་ཆགས་འདུགརྗེས་སོར་རྒྱ་ཡིག་གི་ཡིག་ཚང་དུ་བཀོད་པའིམི་ཉག་རྒྱལ་ཁབ་ཞེས་པ་དེ་ནི་དུས་ཕྱིས་ཤིག་རེད།རྒྱ་ཡིག་གི་ལོ་རྒྱུས་ཡིག་ཚང་ནང་དུ་སྤྱི་ལོ༡༡༠༠ལོའི་སྔ་ཕྱི་ཞེས་བྲིས་ཡོད་རུང་།མི་ཉག་རང་གི་ལོ་རྒྱུས་ཡིག་ཚང་ནང་ན་སྤྱི་ལོ༨༨༥ལོར་གཡས་གཡོན་ཞིག་མི་ཉག་རྒྱལ་ཁབ་དབུ་བརྙེས་པ་རེད།སྔོན་གྱི་མི་ཉག་ནི་གནའ་བོ་གནའ་བོའི་རྒྱལ་ཁབ་ཅིག་རེད།རྗེས་སོར་སྤུར་རྒྱལ་བཙན་པོས་བོད་ཆེན་པོ་གཅིག་གྱུར་བྱས་ཚེ་བོད་ཆེན་པོའི་མངའ་ཞབས་ཀྱི་རྒྱལ་ཕྲན་ཞིག་ཏུ་གྱུར།དེ་རྗེས་བོད་ཆེན་པོ་སིལ་བུ་ཐོར་བས་མི་ཉག་བས་སླར་ཡང་ནུབ་ཕྱོགས་སུ་རྒྱལ་ཁབ་བཙུགས་ཏེ་དེའི་མིང་ལམི་ཉག་རྒྱལ་ཁབ་ཅེས་བརྗོད།ཁམས་མི་ཉག་ནི་གནའ་བོའི་མི་ཉག་གི་མངའ་ཁོངས་སུ་གཏོགས་པའི་མངའ་སྡེ་ཞིག་ཡིན་ལ།དེའི་ས་ཁྱོན་ནི་ད་ལྟའི་དབང་དུ་བྱས་ན་དར་མདོ་རྫོང་དང་།ཉག་ཆུ་རྫོང་།མགར་ཐར།དཀར་མཛེས་རྫོང་།བྲག་འགོ་རྫོང་།བརྒྱད་ཟིལ་རྫོང།རྒྱལ་རོང་རྒྱལ་མོ་རྔུལ་ཆུ་ཕྱོགས་ཀྱི་ཧྲི་མན་དང་།ཧན་ཡ།མུ་ལི་སོགས་ཀྱི་ས་ཁྱོན་ཁམས་མི་ཉག་རྒྱལ་ཕྲན་གྱི་མངའ་ཞབས་སུ་གཏོགས་ཤིང་ད་ལྟའི་མི་ཉག་སེའུ་རོང་ཞེས་དར་མདོ་རྫོང་ཀླུ་པ་ཤང་གི་ཁོངས་སུ་ཡོད་པའི་ལོ་ངོ་སྟོང་ཕྲག་མང་པོའི་ལོ་རྒྱུས་ཡོད་པའི་མི་ཉག་སེའུ་རྒྱལ་པོའི་རྒྱལ་ས་དང་ཕོ་བྲང་གི་ཤུལ་སོགས་དངོས་སུ་མཇལ་དུ་ཡོད་པས།ཁམས་མི་ཉག་གི་མི་རྣམས་ཀྱིས་ཁོ་ཚོའི་མེས་པོ་ནི་ཤར་ལྷོའི་ས་ཆ་གཞན་ཞིག་ནས་འདིར་གནས་སྤོ་བར་སྙམ་པའི་དོགས་བློ་ཞིག་ཤར་མྱོང་མེད་ལ་ཤར་དགོས་ཀྱང་མི་འདུག་གོ།ཁོ་ཚོའི་མེས་པོ་ནི་ལོ་ངོ་སྟོང་ཕྲག་མང་པོའི་གོང་རོལ་ནས་ས་འདི་ནས་ལག་ཆགས་ཤིང་ས་འདི་ན་འཚོ་བ་རོལ་མཁན་ཡིན་པའི་ངེས་ཤེས་རྙེད་ཡོད།ཇིང་གིར་རྒྱལ་པོསམི་ཉག་རྒྱལ་རབས་བརླག་སྐབས་མི་ཉག་རྒྱལ་ཁབ་ཀྱི་སྡེ་བའམ་ཚོ་ཁག་ཅིག་ཁམས་ཀྱི་མི་ཉག་ཏུ་བྲོས་ཡོང་སྟེ་སྐྱབས་བཅོལ་གྱིས་གནས་ཆགས་པ་ཡིན་ནི་སྲིད་ཀྱི།སྐབས་དེའི་མི་ཉག་རྒྱལ་ཁབ་ཀྱི་ཚོ་ཁག་མང་པོ་ས་སྟོད་སྨད་དུ་བྲོས་ཏེ་འབྲས་ལྗོངས་དང་བལ་ཡུལ།ལྷ་ས་དང་འཇོ་མདའ་སོགས་ནས་གཞིས་ཆགས་ཏེ་ཡོད་པ་ནི་ད་ལྟའི་མི་ཉག་གི་ལོ་རྒྱུས་སུ་གསལ་ལོ།།